31989R0119
L 016/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 119/89 НА КОМИСИЯТА
от 19 януари 1989 година
за изменение на Регламент (ЕИО) № 2514/78 относно регистрирането в държавите-членки на договори за отглеждане на семена в страни, които не са членки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2358/71 от 26 октомври 1971 г. относно общата организация на пазара на семена (1), последно изменен с Регламент (ЕИО) № 3997/87 (2), и по-специално член 3а, параграф 4 и член 9 от него,
като има предвид, че Регламент (ЕИО) № 2514/78 на Комисията (3) уточнява информацията, която договарящата страна, установена в Общността, трябва да предостави на органа, отговарящ за регистрацията; като има предвид, че информацията, която е предадена, трябва да съответства на тази, съдържаща се в договора; като има предвид, че поради това трябва да се съдържа изрична разпоредба за представяне на договора; като има предвид, че за определени видове е трудно на посочените дати за регистриране на договорите да се определят количествата за внос в Общността; като има предвид, че с цел да се позволи по-точно оценяване на развитието на пазара трябва да се посочи различна дата за предаване на прогнозите за внос; като има предвид, че за да се позволи някаква оценка на внасяните количества, трябва да се предвиди разпоредба за уведомяване за площта, която ще се използва за отглеждане, в страната, която не е членка;
като има предвид, че мерките, предвидени в настоящия регламент, са в съответствие със становището на Управителния комитет по семената,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 2514/78 се изменя, както следва:
1.
Член 3 се заменя със следното:
„Член 3
За целите на регистрирането на договорите, предвидени в член 1, в допълнение към предоставяне на последните, договарящата страна, установена в Общността, трябва по същото време да предостави на органа, посочен в член 4, поне следните данни:
а)
държавата, в която ще бъде извършено отглеждането на семената
б)
вида и сорта семена
в)
количеството, произхода и категорията семена, които ще бъдат отглеждани;
г)
пазарните години, обхванати от договора, площта, която ще бъде засадена; очаквани количества, които ще бъдат внесени в Общността, и определените периоди за доставка“
2.
Към член 5, параграф 1 се добавя следното:
„Въпреки това за семена на хибридна царевица данните за очакваните количества за внос в Общността и определените периоди за доставка трябва да бъдат съобщени не по-късно от шест месеца след крайния срок за регистриране на договорите“.
3.
Член 6 се заменя със следното:
„Член 6
Държавите-членки уведомяват Комисията всяка година не по-късно от 30 дни след крайния срок, посочен в приложението, за площите, които ще бъдат засадени и очакваните количества семена, резултат от отглеждането, които ще бъдат внесени в Общността. Числата се разбиват по пазарна година, вид или група сортове, както са посочени в приложението и съответната страна, която не е членка.
Въпреки това за хибридната царевица очакваните количества за внасяне в Общността трябва да бъдат съобщени на Комисията не по-късно от 30 дни след съобщаването им на компетентния орган, отговарящ за регистрирането.“
Член 2
Настоящият регламент влиза в сила на деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на19 януари 1989 година.